text: 85 planter stjålet fra kirkegård
  08 august 2011 kl. 08.22
  Tyve har med stort kendskab hevet 85 taks-planter op med rode fra Fjelstrup Kirkegård.  
  Graverassistent ved Fjelstrup kirke ved Haderslev, Eva Nymark, fik sig noget af en overraskelse, da hun mødte på arbejde mandag morgen. To gravsteder var blevet frarøvet de mange planter.
  
  Tyve med grønne fingre 
  Hendes undren - og harme - blev yderligere styrket, da hun kunne konstatere, at tyvene ikke havde efterladt sig andre spor end to blade.
  - Der må være tale om professionelle tyve, for andre med mindre kendskab til planterne ville have ødelagt noget på dem, siger graverassistenten.  
  
  Hvem kan dog...? 
  Medlem af menighedsrådet, Arne Nielsen, er også forarget:
  - Jeg håber planterne går ud for tyvene. Det har de fortjent. Hvem kan dog få sig selv til at gå ind på en kirkegård og stjæle planter fra gravstederne.
  Han anslår værdien af planterne til ca. 1.000 kr.
  